বাসা-বদলের দরকার তো আমার, অথচ কানাইদারই তর সয় না। বিকেল ৫টা না-বাজতেই আমাদের ঘরে এসে বলেন, ‘চলুন।’ হাতের কাজ মিটিয়ে তাঁর সঙ্গে বেরিয়ে পড়ি। যাই শৈলদা অর্থাৎ সেকালের বিখ্যাত লেখক শৈলজানন্দ মুখোপাধ্যায়ের বাড়িতে। তিনি যে টালার ইন্দ্র বিশ্বাস রোডে থাকেন, সেটা জানতুম। কিন্তু বাড়িটি যে এত সুন্দর, তা জানা ছিল না। একতলা ও দেড়তলার মেজানিন ফ্লোর মিলিয়ে দুটি মস্ত মাপের ঘর। একতলার বেডরুমের সংলগ্ন একটি ছোট্ট ডাইনিং রুম। পিছনের উঠোন পেরিয়ে রান্নাঘর। বাড়ির সামনেকার বারান্দার লাগোয়া ঘাস-জমিতে বেড়ায়-ঘেরা বাগান। তাতে দু-চার রকমের ফুল ফুটে আছে। দেখে চোখ জুড়িয়ে যায়। কিন্তু মনে বড়ই ধন্ধ জাগে। ভাবি, আস্তানা তো মনোরম, কিন্তু এর ভাড়া গোনা কি আমার সাধ্যে কুলোবে? ঢোক গিলে ভাড়ার কথাটা জিজ্ঞেস করি। শৈলদা তাতে হো-হো করে হেসে ওঠেন। বলেন, ‘বাড়ি যখন তোমার পছন্দ হয়েছে, তখন তুমিই থাকবে, এর মধ্যে আবার ভাড়ার কথা উঠছে কেন? ঠিক আছে, তোমার যা দিতে ইচ্ছে হয়, তা-ই দিয়ো।’ পরের মাসের পয়লা তারিখেই আমরা বরানগর থেকে টালা পার্কে চলে আসি।